જો શરીરશ્રમ ન કર્યો તો તેની સજા કુદરત દ્વ્રારા મળશે. બીમારી કે અન્ય કોઈ કષ્ટના રૂપે તેની સજા મળશે. માટે શરીર મળ્યું છે તો શ્રમ કરવો જોઈએ. શરીરશ્રમમાં જે સમય લાગે છે તે વ્યર્થ નથી જતો. તેનુ ફળ અવશ્ય મળે છે. ઉત્તમ આરોગ્ય મળે છે. બુદ્ધિ સતેજ, તીવ્ર અને શુદ્ધ થાય છે. અનેક વિચારકોના વિચારોમાં પણ એના પેટ દર્દ અને સિર-દર્દનું પ્રતિબિંબ પ્રગટ થાય છે. વિચારશીલ લોકો જો સૂર્ય – તડકામાં, ખુલ્લી હવામાં, સૃષ્ટિના સાનિધ્યમાં શ્રમ કરશે, તો તેમના વિચારો પણ તેજસ્વી બનશે. શારીરિક રોગની જેમ મન ઉપર અસર થાય છે, તેમ શારીરિક આરોગ્યની પણ મન ઉપર અસર થાય છે તે અનુભવ સિદ્ધ વાત છે.